Πρόταση οδηγιας του Ευρωπαϊκου Κοινοβουλιου και του Συμβουλιου για την τροποποίηση της οδηγίας 83/477/ΕΟΚ του Συμβουλίου για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ

Ο αμίαντος είναι ένα ιδιαίτερα επικίνδυνο συστατικό που μπορεί να προκαλέσει σοβαρές ασθένειες (πνευμονική και υπεζωκοτική ίνωση, καρκίνο των πνευμόνων, του υπεζωκότα και του περιτοναίου) και απαντάται με διάφορες μορφές σε μεγάλο αριθμό περιπτώσεων κατά την εργασία. Την εποχή που η χρήση του αμίαντου ήταν πολύ πιο διαδεδομένη, το Συμβούλιο είχε εκδώσει, το 1983, μετά από πρόταση της Επιτροπής, την οδηγία 83/477/ΕΟΚ [1] για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας η οποία στη συνέχεια ενημερώθηκε και τροποποιήθηκε από τις οδηγίες 91/382/ΕΟΚ [2] και 98/24/ΕΚ [3].

[1] ΕΕ L 263 της 24.9.1983, σ. 25

[2] ΕΕ L 206 της 29.7.1991, σ. 16

[3] ΕΕ L 131 της 5.5.1998, σ. 11

α) Το γενικό πλαίσιο

- Το Σεπτέμβριο 1996 η Επιτροπή, αφού ανέλυσε την εφαρμογή της οδηγίας 83/477/ΕΟΚ από τα κράτη μέλη της Ευρωπαϊκής Ένωσης και σε διαβουλεύσεις με αυτά, εξέδωσε ανακοίνωση σχετικά με αυτό το ζήτημα [4].

[4] COM(96)426 τελικό της 5.9.1996

Τότε η Επιτροπή είχε καταλήξει στο συμπέρασμα ότι τα μέτρα που προβλέπει η υπάρχουσα κοινοτική νομοθεσία εξακολουθούσαν να αποδεικνύονται έγκυρα στο συνολικό πλαίσιο της προστασίας της υγείας των εργαζομένων που εκτίθενται στον αμίαντο. Πράγματι ακόμα και η οδηγία του Συμβουλίου 90/394/ΕΟΚ του Συμβουλίου σχετικά με την προστασία των εργαζομένων από τους καρκινογόνους παράγοντες, η οποία θεσπίζει μέτρα προστασίας πιο αυστηρά σε μερικές περιπτώσεις, συμπληρώνει παρεμπιπτόντως σε ορισμένα σημεία την οδηγία περί αμίαντου. Κατά συνέπεια, κατά τη γνώμη της Επιτροπής, η πλήρης αναθεώρηση της οδηγίας 83/477/ΕΟΚ δεν είναι απαραίτητη παρά μόνον ύστερα από ριζική αλλαγή πολιτικής σε θέματα διάθεσης στην αγορά των προϊόντων που περιέχουν αμίαντο, με άλλα λόγια εάν αποφασιζόταν σε κοινοτικό επίπεδο να επεκταθεί η απαγόρευση της χρήσης αμίαντου. Σε αυτή την περίπτωση η οδηγία θα μπορούσε να επικεντρωθεί στην ειδική και περιορισμένη κατάσταση στην οποία οι εργαζόμενοι θα είχαν ακόμα πιθανότητες να εκτεθούν στον αμίαντο.

- Το 1997, το Συμβούλιο έλαβε γνώση της ανακοίνωσης της Επιτροπής που προαναφέρεται, και το 1998 εξέδωσε τα συμπεράσματά του για το θέμα [5].

[5] ΕΕ C 142 της 7.5.1998, σ. 1

Με την επιφύλαξη των νέων μέτρων που είναι πιθανόν να ληφθούν όσον αφορά την διάθεση στην αγορά και τη χρήση του χρυσοτίλη αμίαντου και τα οποία πρέπει να ληφθούν υπόψη, το Συμβούλιο κάλεσε την Επιτροπή μεταξύ άλλων να υποβάλει προτάσεις τροποποίησης της οδηγίας 83/477/ΕΟΚ, δεδομένου ιδίως του ότι θα ήταν θεμιτό να πραγματοποιηθούν τα εξής:

- να εστιαστούν τα μέτρα προστασίας στα πρόσωπα που από τώρα και στο εξής είναι τα πιο εκτεθειμένα

- η αξιολόγηση του κινδύνου να αντικατοπτρίζει τους διάφορους κινδύνους που προκύπτουν από εργασίες κατά τις οποίες η έκθεση στον αμίαντο είναι εγγενής ή και δευτερεύουσα

- να τονιστεί το γεγονός ότι η πρόληψη ή η ελαχιστοποίηση της έκθεσης μπορεί να εξασφαλιστεί από σειρά μέτρων

- να αναθεωρηθούν τα επίπεδα έκθεσης και να επανεξεταστεί η μέθοδος αξιολόγησης της περιεκτικότητας του αέρα σε ίνες αμίαντου.

- Το 1997 η Οικονομική και Κοινωνική Επιτροπή αποφάσισε να γνωμοδοτήσει σχετικά με τον αμίαντο.

Ύστερα από τις εργασίες που διεξήγαγε το τμήμα « Απασχόληση, κοινωνικές υποθέσεις, ιθαγένεια », η ΟΚΕ ενέκρινε γνωμοδότηση το Μάρτιο 1999 [6] στην οποία διατυπώνεται ολόκληρη σειρά προτάσεων δράσης από την Ευρωπαϊκή Ένωση.

[6] ΕΕ C 138 της 18.5.1999, σ. 24

Ακόμα και εάν ο κύριος στόχος αυτής της γνωμοδότησης ήταν η στήριξη μέτρου για την ολική απαγόρευση της πρώτης χρήσης όλων των ειδών αμίαντου, η ΟΚΕ, συντασσόμενη με τα συμπεράσματα του Συμβουλίου, τόνισε τις ανησυχίες της για τα επαγγελματικά περιβάλλοντα που αυτή τη στιγμή είναι τα πιο εκτεθειμένα.

Σύμφωνα με την ΟΚΕ, οι εργαζόμενοι στο πλαίσιο των εργασιών επισκευής, συντήρησης, αναδιαμόρφωσης, κατεδάφισης και αποκομιδής αντιμετωπίζουν συχνά απρόβλεπτη ή τυχαία έκθεση σε υλικά που περιέχουν αμίαντο και συχνά βρίσκονται σε υποβαθμισμένη κατάσταση.

Για αυτούς τους λόγους η ΟΚΕ κάλεσε την Επιτροπή να αναθεωρήσει τη νομοθεσία που αφορά την προστασία των εργαζομένων με σκοπό να λάβει νέα μέτρα για τη μείωση των κινδύνων στους οποίους εκτίθενται οι εργαζόμενοι αυτές οι προτάσεις πρέπει να περιλαμβάνουν μεταξύ άλλων πιο αυστηρές οριακές τιμές έκθεσης καθώς και διεξοδικές ενέργειες επιμόρφωσης.

- Τον Απρίλιο 1999 σε μια ανταλλαγή απόψεων με τον εισηγητή της ΟΚΕ και με τις αρμόδιες υπηρεσίες της Επιτροπής, η επιτροπή απασχόλησης και κοινωνικών υποθέσεων του Ευρωπαϊκού Κοινοβουλίου [7] υποστήριξε την προσέγγιση της ΟΚΕ, ενώ παράλληλα πρότεινε μια πιο ενδελεχή συζήτηση του θέματος στο μέλλον.

[7] Συνεδρίαση της επιτροπής απασχόλησης και κοινωνικών υποθέσεων της 22ας Απριλίου 1999

- Τον Ιούλιο 1999, ύστερα από συζητήσεις ετών, η Επιτροπή εξέδωσε την οδηγία 1999/77/EK της Επιτροπής [8] για την έκτη προσαρμογή στην τεχνική πρόοδο (αμίαντος) του παραρτήματος I της οδηγίας 76/769/EOK του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων.

[8] ΕΕ L 207 της 6.8.1999 , σ. 18

Αυτή η οδηγία του Συμβουλίου, όπως τροποποιήθηκε από την προαναφερόμενη οδηγία 1999/77/ΕΚ της Επιτροπής, απαγορεύει από την 1η Ιανουαρίου 2005 το αργότερο την διάθεση στην αγορά και τη χρήση του χρυσοτίλη (είδος αμίαντου η χρήση του οποίου δεν είχε ακόμα απαγορευθεί) και των προϊόντων στα οποία αυτός προστίθεται σκόπιμα με μία μόνον εξαίρεση (διαφράγματα των εγκαταστάσεων ηλεκτρόλυσης).

Πρέπει επίσης να σημειωθεί ότι κατά την περίοδο από 27 Αυγούστου 1999 (έναρξη ισχύος της οδηγίας 1999/77/ΕΚ της Επιτροπής) έως την 31η Δεκεμβρίου 2004, τα κράτη μέλη δεν μπορούν πλέον να επιτρέψουν την εισαγωγή νέων εφαρμογών του χρυσοτίλη αμίαντου στην επικράτειά τους.

β) Αιτιολόγηση της κοινοτικής δράσης

Η οδηγία 83/477/ΕΟΚ του Συμβουλίου αντιπροσωπεύει ένα πολύ σημαντικό σημείο εκκίνησης στη διαδικασία εναρμόνισης των κανόνων για την ασφάλεια των εργαζομένων που εκτίθενται στον αμίαντο. Ωστόσο παρά την ύπαρξη αυτής της οδηγίας και άλλων οδηγιών που έχουν εκδοθεί έως σήμερα στον τομέα του περιβάλλοντος και της εσωτερικής αγοράς, ο αμίαντος εξακολουθεί να αποτελεί πραγματικό πρόβλημα στο χώρο εργασίας.

Ακόμα και εάν τα πιο αυστηρά μέτρα πρόληψης δεν μπορούν να εμποδίσουν την εμφάνιση μεγάλου αριθμού ασθενειών που συνδέονται με τον αμίαντο τα προσεχή έτη, εφόσον αυτές αντιπροσωπεύουν τα αποτελέσματα έντονης έκθεσης κατά τα έτη 1945-1980, η ενίσχυση των σημερινών κανόνων θα αποτελούσε αναμφισβήτητη πρόοδο όσον αφορά την πρόληψη.

Με την απαγόρευση σε κοινοτικό επίπεδο της πρώτης χρήσης του αμίαντου όσον αφορά και τον χρυσοτίλη, ο οποίος ήταν το μόνο είδος αμίαντου που παρέμενε εκτός του συστήματος απαγόρευσης, ακόμα και εάν αυτό το μέτρο τεθεί πλήρως σε ισχύ μόνον από τις αρχές του 2005, γίνεται καταφανής η ανάγκη για εστίαση των μέτρων πρόληψης στις καταστάσεις πραγματικής έκθεσης.

Οι εργασίες στα κτίρια ύστερα από κατεδάφιση, συντήρηση, επισκευή και οι ηλεκτρικές και υδραυλικές εργασίες εκθέτουν ορισμένες φορές απρόοπτα τους εργαζομένους και για αυτό το λόγο είναι απαραίτητα συγκρίσιμα μέτρα πρόληψης στα κράτη μέλη.

Ο εκσυγχρονισμός της οδηγίας 83/477/ΕΟΚ ώστε να ικανοποιεί αυτές τις ανάγκες, πιθανότητα η οποία εξετάστηκε από τα διάφορα κοινοτικά όργανα, μπορεί να επιτρέψει την εναρμόνιση των μέτρων πρόληψης και προστασίας των εργαζομένων με την πρόοδο που σημειώθηκε στις επιστημονικές γνώσεις και στην τεχνολογία.

Αυτή η δράση πρέπει απαραίτητα να συνοδεύεται από άλλα μέτρα που να αποσκοπούν κυρίως στην ενημέρωση σχετικά με τα πιο ασφαλή υποκατάστατα του αμίαντου ή με τους κινδύνους που ενέχει η χρήση αυτών των υποκατάστατων.

Αυτή η δράση αποκτά επίσης μείζονα σημασία με τις προοπτικές της προσχώρησης νέων χωρών στην Ευρωπαϊκή Ένωση, δεδομένου ότι σε πολλές υποψήφιες χώρες οι συνέπειες της έκθεσης στον αμίαντο για την υγεία των εργαζομένων εξακολουθούν να είναι σημαντικές. Ο εκσυγχρονισμός της οδηγίας θα επιτρέψει να διευκολυνθεί η καθιέρωση νέων μέτρων σε αυτόν τον τομέα και να αναπτυχθεί καλύτερη πολιτική πρόληψης.

γ) Επικουρικότητα

Η πρόταση δεν είναι αντίθετη με την αρχή της επικουρικότητας, καθότι μόνο μια κοινοτική δράση επιτρέπει να εξασφαλιστεί σε όλα τα κράτη μέλη ένα ελάχιστο επίπεδο προστασίας των εργαζομένων κατά των κινδύνων που συνεπάγεται η έκθεση στον αμίαντο. Μια τέτοια δράση θα συμβάλει επίσης στην αποφυγή κάθε στρέβλωσης του ανταγωνισμού εμποδίζοντας την μη ενιαία εφαρμογή των ελάχιστων κανόνων στον τομέα της προστασίας των εργαζομένων στα διάφορα κράτη μέλη.

Επίσης, η παρούσα πρόταση θα ενθαρρύνει την αύξηση της ευελιξίας στη διασυνοριακή απασχόληση, επειδή θα εξασφαλίζεται ότι οι εργαζόμενοι θα συναντούν τουλάχιστον το ελάχιστο επίπεδο προστασίας της υγείας και της ασφάλειάς τους σε όλα τα κράτη μέλη. Οι εργοδότες θα είναι εξάλλου βέβαιοι ότι το κόστος της παραγωγής δεν θα αποτελέσει το αντικείμενο αθέμιτων στρεβλώσεων λόγω διαφορετικών επιπέδων προστασίας της υγείας και της ασφάλειας στην εργασία.

δ) Αναλογικότητα

Η πρόταση είναι επίσης σύμφωνη με την αρχή της αναλογικότητας. Οι τροποποιημένες διατάξεις για την υγεία και την ασφάλεια τηρούν τις απαιτήσεις για τα αποδεκτά ελάχιστα πρότυπα χωρίς να επιβαρύνουν άσκοπα τους εργοδότες. Αποφεύγουν επίσης τους περιορισμούς που θα παρεμπόδιζαν την ίδρυση και την ανάπτυξη μικρών και μεσαίων επιχειρήσεων.

2. Τα κυριοτερα ειδικα θεματα της προτασησ τροποποιησησ τησ οδηγιασ 83/477/ΕΟΚ

α) Πεδίο εφαρμογής

Με την εφαρμογή της οδηγίας 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία [9], που αφορά όλους τους ιδιωτικούς και δημόσιους κλάδους δραστηριοτήτων, είναι προφανές ότι υπάρχει ανάγκη ευθυγράμμισης με την αρχή αυτή όλων των νομοθετικών κειμένων στον κλάδο της ασφάλειας και της υγείας στο χώρο εργασίας. Για το λόγο αυτό, η εξαίρεση των θαλάσσιων και αεροπορικών μεταφορών από το πεδίο εφαρμογής της οδηγίας πρέπει να σταματήσει προκειμένου να εξασφαλίζεται το ίδιο επίπεδο προστασίας για όλους τους εργαζομένους.

[9] ΕΕ L 183 της 29.6.1989, σ. 1

β) Ορισμός των διαφόρων ειδών ινωδών πυριτικών αλάτων

Για να εξασφαλίζεται ένας σαφής ορισμός των ινών, παρέχονται νέοι ορισμοί όσον αφορά την ορυκτολογία είτε τον αριθμό τους στο Chemical Abstract Service (CAS).

γ) Απλοποίηση των διατάξεων στην περίπτωση περιορισμένης έκθεσης

Στην αρχική οδηγία, για να περιοριστούν οι διατάξεις γραφειοκρατικού χαρακτήρα (άρθρα 4 και 16) ή οι διατάξεις με μεγάλο οικονομικό αντίκτυπο (άρθρα 7, 13, 14 παράγραφος 2, 15) στις περιπτώσεις που η έκθεση των εργαζομένων στον αμίαντο ήταν σαφώς μικρότερη της οριακής τιμής έκθεσης, επελέγη ο καθορισμός επιπέδου δράσης σε ένα σημαντικά χαμηλότερο επίπεδο (δηλ. στο ένα τέταρτο της οριακής τιμής για τις ίνες εκτός του κροκιδολίθου). η ίδια προσέγγιση εφαρμόστηκε κατά την πρώτη τροποποίηση από την οδηγία 91/382/ΕΟΚ).

Με την χαμηλή οριακή τιμή που περιλαμβάνεται στο παρόν κείμενο, το υποθετικό επίπεδο δράσης θα ήταν τέτοιο ώστε να καθίσταται δυσχερής η μέτρησή του με την προτεινόμενη μεθοδολογία δειγματοληψίας και ανάγνωσης.

Για το λόγο αυτό, προτείνεται η αντικατάσταση του σημερινού επιπέδου δράσης στην αρχική οδηγία με ιδιαίτερες καταστάσεις εργασίας στις οποίες η έκθεση των εργαζομένων δεν θεωρείται σημαντική αναφορικά με την προτεινόμενη οριακή τιμή έκθεσης.

δ) Mέτρηση της περιεκτικότητας του αέρα σε ίνες αμίαντου

Υπό το φως της προόδου που έχει συντελεστεί όσον αφορά τον έλεγχο της συγκέντρωσης ινών στον ατμοσφαιρικό αέρα του χώρου εργασίας και για να βελτιωθεί ο βαθμός συγκρισιμότητας των μέτρων, το παρόν κείμενο προτείνει να επιλεγεί, κατά προτεραιότητα, η μέθοδος δειγματοληψίας και μέτρησης της συγκέντρωσης ινών στον αέρα, που συνιστά η Παγκόσμια Οργάνωση Υγείας [10].

[10] Δειγματοληψία και μέτρηση της συγκέντρωσης ινών στον αέρα. Μια συνιστώμενη μέθοδος, με μικροσκόπια με διάταξη αντίθετης φάσης (μέθοδος με φίλτρο μεμβράνης), ΠΟΥ, Γενεύη 1997 (ISBN 92 4 154496 1)

Η μέθοδος αυτή δείχνει, μεταξύ άλλων, τα πλεονεκτήματα της χρήσης μικροσκοπίων με διάταξη αντίθετης φάσης και τα χαρακτηριστικά των ινών που πρέπει να λαμβάνονται υπόψη.

Προτείνονται επίσης οι αντικειμενικές συνθήκες που δεν απαιτούν εκτέλεση του ελέγχου της συγκέντρωσης ινών στον αέρα, προκειμένου ο εργοδότης να μην επιβαρύνεται με άσκοπες δαπάνες.

Το εν λόγω άρθρο περιλαμβάνει, σε απλουστευμένη μορφή, τις σχετικές διατάξεις του Παραρτήματος Ι της πρωτότυπης οδηγίας η οποία δεν προτείνεται πλέον.

ε) Οριακές τιμές έκθεσης των εργαζομένων

Παρόλο που τα επιστημονικά στοιχεία δείχνουν ότι η δράση του αμίαντου που προκαλεί ινώσεις και η καρκινογόνος δράση του διαφέρουν ανάλογα με το είδος των ινών που εξετάζεται, η παρούσα πρόταση αναφέρει μία και μόνη οριακή τιμή έκθεσης των εργαζομένων, ενώ στην αρχική οδηγία προβλέπονταν δύο. Η απόφαση αυτή θεμελιώνεται σε δύο παράγοντες. Πρώτον, το γεγονός ότι οι αμφίβολοι αμίαντοι έχουν αποσυρθεί από την ευρωπαϊκή αγορά εδώ και πολλά χρόνια και οι εργαζόμενοι ενδέχεται να εκτεθούν σχεδόν κατ' αποκλειστικότητα στον χρυσοτίλη (με ελάχιστες εξαιρέσεις όσον αφορά υπάρχοντες σωλήνες αμιαντοτσιμέντου μεγάλης διαμέτρου). Δεύτερον, επειδή με τη μέθοδο της μέτρησης της συγκέντρωσης ινών στον ατμοσφαιρικό αέρα που προτείνει το σημερινό κείμενο είναι δύσκολο να μετρηθούν συγκεντρώσεις μικρότερες της 0,.1 ίνας ανά cm3, τιμές που απαιτούνται για τους αμφίβολους αμίαντους, που είναι γνωστό ότι είναι πιο επικίνδυνοι για την υγεία του ανθρώπου. Η προτεινόμενη οριακή τιμή είναι σημαντικά χαμηλότερη από τις προηγούμενες (0,6 ίνες ανά cm3 για τον χρυσοτίλη και 0,3 ίνες ανά cm3 για άλλα είδη αμίαντου).

στ) Εντοπισμός του αμίαντου στα κτίρια

Επειδή σήμερα οι δραστηριότητες κατεδάφισης και συντήρησης είναι εκείνες που συνεπάγονται την έκθεση του μεγαλύτερου αριθμού εργαζομένων στον αμίαντο, ιδίως στο μέτρο που η παρουσία αμίαντου ή υλικών που περιέχουν αμίαντο συχνά αγνοείται, η σημερινή πρόταση υποχρεώνει τον εργοδότη να εντοπίζει την παρουσία υλικών που περιέχουν αμίαντο πριν ξεκινήσει οποιαδήποτε δραστηριότητα κατεδάφισης ή συντήρησης. Για την ορθή εκτέλεση της έρευνας αυτής, ο εργοδότης πρέπει να ζητήσει τη συνεργασία των ιδιοκτητών και των μισθωτών των ακινήτων.

ζ) Αρμοδιότητες των επιχειρήσεων

Είναι γνωστό ότι η απομάκρυνση του αμίαντου είναι μια από τις δραστηριότητες που παρουσιάζουν τους σοβαρότερους κινδύνους για την υγεία των εργαζομένων. Για το λόγο αυτό, ο αμίαντος που δεν έχει υποστεί φθορά δεν πρέπει να αφαιρείται, γιατί η απομάκρυνσή του μπορεί να είναι πιο επικίνδυνη από τη διατήρησή του. Κατά την επιχείρηση απομάκρυνσης πρέπει να συνεκτιμάται, επίσης, η ανάγκη να μη διασκορπιστεί ο αμίαντος εκτός της εγκατάστασης/του χώρου στον οποίο πραγματοποιείται η εργασία. το θέμα αυτό διέπεται από τις καλές πρακτικές της βιομηχανικής υγιεινής και, κατά συνέπεια, καλύπτεται από το άρθρο 137 παράγραφος 2 της συνθήκης.

Ωστόσο, αν ο αμίαντος απομακρυνθεί, έχει θεμελιώδη σημασία η επιχείρηση αυτή να πραγματοποιηθεί με τον ασφαλέστερο δυνατό τρόπο και οι εταιρίες που θα εργαστούν για το σκοπό αυτό να διαθέτουν τις κατάλληλες γνώσεις και εξοπλισμό. Η παρούσα πρόταση υποχρεώνει τις εν λόγω εταιρίες να αποδείξουν ότι διαθέτουν τα χαρακτηριστικά αυτά, συμπεριλαμβάνοντας, ενδεχομένως, και τη σχετική πιστοποίηση σε εθνικό επίπεδο.

η) Κατάρτιση των εργαζομένων

Η κατάρτιση των εργαζομένων θεωρείται ανέκαθεν ως αποτελεσματικός πυλώνας της πολιτικής για την ασφάλεια και την υγεία στο χώρο εργασίας. αυτό εξάλλου τονίζεται σε όλες τις σχετικές κοινοτικές οδηγίες.

Λαμβάνοντας υπόψη την ειδική φύση και το υψηλό επίπεδο του κινδύνου από την έκθεση στον αμίαντο, η παρούσα πρόταση απαριθμεί μια - όχι απαραιτήτως πλήρη - σειρά θεμάτων που πρέπει οπωσδήποτε να αποτελούν αντικείμενο επιμόρφωσης των εργαζομένων πριν αυτοί εκτεθούν σε ενδεχόμενη εισπνοή σκόνης αμίαντου.

θ) Τήρηση μητρώων και ιατρικών φακέλων

Η βασική οδηγία υποχρέωνε τους εργοδότες, ή, σε περίπτωση διακοπής των δραστηριοτήτων του εργοδότη τις αρμόδιες αρχές, να διατηρούν τα μητρώα έκθεσης και τους ατομικούς ιατρικούς φακέλους για μια περίοδο 30 ετών.

Λόγω της μακράς λανθάνουσας περιόδου των νεοπλασμάτων που προκαλεί ο αμίαντος και της ανάγκης να εξασφαλίζεται συνοχή με την λοιπή κοινοτική νομοθεσία σχετικά με την πρόληψη των νεοπλασμάτων επαγγελματικής αιτιολογίας, ιδίως με την οδηγία 90/394/ΕΟΚ [11] του Συμβουλίου, η παρούσα πρόταση επεκτείνει σε 40 έτη την περίοδο φύλαξης των προαναφερθέντων εγγράφων.

[11] ΕΕ L 196 της 26.7.1990, σ. 1

ι) Πρακτικές συστάσεις για την κλινική εξέταση των εργαζομένων

Η εποπτεία της υγείας των εργαζομένων που εκτίθενται στον αμίαντο έδωσε έναυσμα για πολλές συζητήσεις στα εθνικά και διεθνή όργανα την τελευταία δεκαετία. Το κύριο στοιχείο των συζητήσεων αφορά την χρησιμότητα της εποπτείας για την πρόληψη και την έγκαιρη διάγνωση των ασθενειών, ιδίως των νεοπλασμάτων, που προκαλεί η έκθεση στον αμίαντο.

Ωστόσο, παρά τους περιορισμούς της, η συμβολή της εποπτείας της υγείας στην πρόληψη των ασθενειών που προκαλεί ο αμίαντος δεν πρέπει να υποτιμάται. Για τον λόγο αυτό, το παράρτημα της οδηγίας 83/477/ΕΟΚ, που περιλαμβάνει πρακτικές συστάσεις για την εν λόγω εποπτεία, τροποποιήθηκε από την παρούσα πρόταση έτσι ώστε να ευθυγραμμιστεί περισσότερο με τους σύγχρονους προσανατολισμούς σε θέματα διάγνωσης.

3. Διαβουλευσεισ

Σύμφωνα με τις διατάξεις του άρθρου 137 παράγραφος 2 της συνθήκης για την Ευρωπαϊκή Ένωση, πρέπει να ζητηθεί η γνώμη της Οικονομικής και Κοινωνικής Επιτροπής και της Επιτροπής των Περιφερειών.

2001/0165 (COD)

Πρόταση οδηγιας του Ευρωπαϊκου Κοινοβουλιου και του Συμβουλιου

για την τροποποίηση της οδηγίας 83/477/ΕΟΚ του Συμβουλίου για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας

(κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 137 (2)

την πρόταση της Επιτροπής η οποία καταρτίστηκε κατόπιν διαβουλεύσεως με τους κοινωνικούς εταίρους και τη συμβουλευτική επιτροπή για την ασφάλεια, την υγιεινή και την προστασία της υγείας στον τόπο εργασίας [12],

[12] ΕΕ C

τη γνώμη της Οικονομικής και Κοινωνικής Επιτροπής [13],

[13] ΕΕ C

τη γνώμη της Επιτροπής των Περιφερειών [14],

[14] EE C

Ενεργώντας σύμφωνα με τη διαδικασία που προβλέπει το άρθρο 251 της Συνθήκης [15],

[15] EE C 340 της 10.11.1997, σ. 1

Εκτιμώντας ότι:

(1) τα συμπεράσματα του Συμβουλίου της 7ης Απριλίου 1998 σχετικά με την προστασία των εργαζομένων από τους κινδύνους που οφείλονται στην έκθεσή τους στον αμίαντο [16] καλούν την Επιτροπή να παρουσιάσει προτάσεις τροποποίησης της οδηγίας 83/477/ΕΟΚ [17], λαμβάνοντας υπόψη κυρίως το συμφέρον που υπάρχει να επικεντρωθούν τα μέτρα προστασίας στα άτομα τα οποία στο εξής εκτίθενται περισσότερο.

[16] ΕΕ C 142 της 7.5.1998, σ. 1

[17] ΕΕ L 263 της 24.9.1983, σ. 25. Οδηγία που τροποποιήθηκε για τελευταία φορά από την οδηγία 98/24/ΕΚ (ΕΕ L 131 της 5.5.1998, σ. 11)

(2) η Οικονομική και Κοινωνική Επιτροπή στη γνώμη της πρωτοβουλίας σχετικά με τον αμίαντο [18], ζητά από την Επιτροπή να λάβει νέα μέτρα για τη μείωση των κινδύνων στους οποίους εκτίθενται οι εργαζόμενοι.

[18] ΕΕ C 138 της 18.5.1999, σ. 24

(3) η απαγόρευση της διάθεσης στην αγορά και της χρήσης του χρυσοτίλη που ορίζει η οδηγία 76/769/ΕΟΚ του Συμβουλίου [19], όπως τροποποιήθηκε το 1999 από την οδηγία 99/77/ΕΚ της Επιτροπής [20] με εφαρμογή από 1ης Ιανουαρίου 2005, θα συμβάλει σε σημαντική μείωση της έκθεσης των εργαζομένων στον αμίαντο.

[19] ΕΕ L 262 της 27.9.1976, σ. 201. Οδηγία που τροποποιήθηκε για τελευταία φορά από την οδηγία 1999/77/ΕΚ της Επιτροπής (ΕΕ L 207 της 6.8.1999, σ. 18)

[20] ΕΕ L 207 της 6.8.1999, σ. 18

(4) όλοι οι εργαζόμενοι πρέπει να προστατεύονται από τους κινδύνους που οφείλονται στην έκθεσή τους στον αμίαντο και κατά συνέπεια οι εξαιρέσεις που προβλέπονται για τη ναυτιλία και την αεροπορία πρέπει να καταργηθούν.

(5) προκειμένου να εξασφαλίζεται η σαφήνεια στον ορισμό των ινών, πρέπει να δοθούν νέοι ορισμοί είτε με ορυκτολογικούς όρους είτε αναφορικά με τον αριθμό μητρώου του Chemical Abstract Service (CAS).

(6) με την επιφύλαξη της εφαρμογής άλλων κοινοτικών διατάξεων σχετικά με την εμπορευματοποίηση και τη χρήση του αμίαντου, ένας περιορισμός των δραστηριοτήτων που συνεπάγονται έκθεση στον αμίαντο θα διαδραματίσει πολύ σημαντικό ρόλο στην πρόληψη των ασθενειών που οφείλονται σ' αυτή την έκθεση.

(7) το σύστημα κοινοποίησης των δραστηριοτήτων που συνεπάγονται έκθεση στον αμίαντο πρέπει να προσαρμοστεί στις νέες καταστάσεις της εργασίας.

(8) λαμβανομένων υπόψη των πλέον πρόσφατων τεχνικών γνώσεων, πρέπει να ορισθεί καλύτερα η μεθοδολογία δειγματοληψίας για τη μέτρηση της περιεκτικότητας του αέρα σε αμίαντο καθώς και η μέθοδος μέτρησης των ινών.

(9) έστω και αν ακόμη δεν μπόρεσε να καθοριστεί το κατώφλι έκθεσης κάτω από το οποίο ο αμίαντος δεν συνεπάγεται κίνδυνο καρκίνου, οι οριακές τιμές επαγγελματικής έκθεσης στον αμίαντο πρέπει να μειωθούν.

(10) πριν από την έναρξη των εργασιών απομάκρυνσης του αμίαντου, οι υπεύθυνοι των κτιρίων πρέπει να προσδιορίζουν την παρουσία ή την εικαζόμενη παρουσία αμίαντου στα κτίρια ή τις εγκαταστάσεις και να κοινοποιούν τις πληροφορίες αυτές σε άλλα άτομα που ενδέχεται να εκτεθούν στον αμίαντο μέσω της χρήσης, των εργασιών συντήρησης ή άλλων δραστηριοτήτων εντός ή επί του κτιρίου.

(11) πρέπει να εξασφαλίζεται ότι οι εργασίες κατεδάφισης ή απομάκρυνσης αμίαντου να πραγματοποιούνται από επιχειρήσεις που γνωρίζουν όλες τις ληπτέες προφυλάξεις με σκοπό την προστασία των εργαζομένων.

(12) πρέπει να εξασφαλίζεται μια ειδική κατάρτιση των εργαζομένων που εκτίθενται ή ενδέχεται να εκτεθούν στον αμίαντο, η οποία θα συμβάλει σημαντικά στη μείωση των κινδύνων που οφείλονται σ' αυτή την έκθεση.

(13) τα χαρακτηριστικά των καταχωρίσεων στους φακέλους έκθεσης και στους ιατρικούς φακέλους που ορίζει η οδηγία 83/477/ΕΟΚ πρέπει να ευθυγραμμιστούν με εκείνα τα οποία περιλαμβάνονται στην οδηγία 90/394/ΕΟΚ του Συμβουλίου της 28ης Ιουνίου 1990 σχετικά με την προστασία των εργαζομένων από τους κινδύνους που οφείλονται στην έκθεση στους καρκινογόνους παράγοντες κατά την εργασία (έκτη ειδική οδηγία σύμφωνα με το άρθρο 16 παράγραφος 1 της οδηγίας 89/391/ΕΟΚ) [21].

[21] ΕΕ L 196 της 26.7.1990, σ 1. Οδηγία που τροποποιήθηκε για τελευταία φορά από την οδηγία 1999/38/ΕΚ (ΕΕ L 138 της 1.6.1999, σ. 66)

(14) είναι σκόπιμο να ενημερωθούν οι πρακτικές συστάσεις για την κλινική παρακολούθηση των εκτιθεμένων εργαζομένων, σύμφωνα με τις τελευταίες ιατρικές γνώσεις, με σκοπό την έγκαιρη διάγνωση των ασθενειών που οφείλονται στον αμίαντο.

(15) σύμφωνα με την αρχή της αναλογικότητας, για την επίτευξη των στόχων της οδηγίας 83/477/ΕΟΚ είναι αναγκαία και σκόπιμη η τροποποίησή της σύμφωνα με την πρόταση. Οι τροποποιήσεις αυτές δεν υπερβαίνουν τις απολύτως αναγκαίες προκειμένου να επιτευχθούν οι επιδιωκόμενοι στόχοι σύμφωνα με την τρίτη παράγραφο του άρθρου 5 της συνθήκης.

(16) οι τροποποιήσεις που εμφαίνονται στην παρούσα οδηγία αποτελούν συγκεκριμένο στοιχείο της υλοποίησης της κοινωνικής διάστασης της εσωτερικής αγοράς.

(17) οι τροποποιήσεις αυτές περιορίζονται στο ελάχιστο προκειμένου να μην επιβαρύνουν άσκοπα την ίδρυση και την ανάπτυξη μικρών και μεσαίων επιχειρήσεων.

(18) σύμφωνα με την απόφαση 74/325/ΕΟΚ [22], η Επιτροπή πρέπει να διαβουλεύεται με τη συμβουλευτική επιτροπή για την ασφάλεια, την υγιεινή και την προστασία της υγείας στο χώρο εργασίας με σκοπό την εκπόνηση προτάσεων σ' αυτόν τον τομέα,

[22] ΕΕ L 185 της 9.7.1974, σ 15. Απόφαση που τροποποιήθηκε για τελευταία φορά με την πράξη προσχώρησης της Αυστρίας, της Φινλανδίας και της Σουηδίας

(19) κατά συνέπεια, η οδηγία 83/477/ΕΟΚ πρέπει να τροποποιηθεί ανάλογα,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 83/477/EΟΚ τροποποιείται ως εξής:

(1) Η παράγραφος 2 του άρθρου 1 διαγράφεται.

(2) Το άρθρο 2 αντικαθίσταται από το ακόλουθο κείμενο:

"Άρθρο 2

Για τους σκοπούς της παρούσας οδηγίας, ο όρος "αμίαντος" υποδηλώνει τα εξής ινώδη πυριτικά άλατα:

- τον ακτινoλιθικό αμίαντο αριθ. 77536-66-4 του CAS*

- το γρουνερίτη αμίαντο (αμοσίτη) αριθ. 12172-73-5 του CAS*,

- τον ανθοφυλλικό αμίαντο αριθ. 77536-67-5 του CAS*,

- τον χρυσοτίλη αριθ. 12001-29-5 του CAS*,

- τον κροκιδόλιθο αριθ. 12001-28-4 του CAS*,

- τον τρεμολιθικό αμίαντο αριθ. 77536-68-6 του CAS*.

* Αριθμός μητρώου του Chemical Abstract Service (CAS)".

(3) Η παράγραφος 3 του άρθρου 3 αντικαθίσταται από το ακόλουθο κείμενο:

"3. Εάν ο συνολικός χρόνος έκθεσης των εργαζομένων δεν υπερβαίνει τις δύο ώρες σε μια περίοδο επτά ημερών και εάν από την εκτίμηση που προβλέπεται στην παράγραφο 2 προκύπτει ότι δεν θα υπάρξει υπέρβαση των ορίων έκθεσης στον αμίαντο, τα άρθρα 4, 15 και 16 δεν εφαρμόζονται όταν η εργασία αφορά:

(α) επιστρώσεις με αμίαντο, μονώσεις με αμίαντο ή μονωτικές πλάκες με αμίαντο, ή

(β) έλεγχο του αέρα, επιθεώρηση του καθαρισμού ή συλλογή χύδην δειγμάτων προκειμένου να διαπιστωθεί αν κάποια ουσία είναι αμίαντος".

(4) Το άρθρο 4 τροποποιείται ως εξής:

(α) Η παράγραφος 2 αντικαθίσταται από το εξής κείμενο:

"2. Η κοινοποίηση γίνεται από τον εργοδότη προς την υπεύθυνη αρχή του κράτους μέλους, σύμφωνα με τις εθνικές νομοθετικές, κανονιστικές και διοικητικές διατάξεις. Η κοινοποίηση πρέπει να περιλαμβάνει, το λιγότερο, μια συνοπτική περιγραφή:

(α) της τοποθεσίας του χώρου εργασίας,

(β) των χρησιμοποιούμενων ή χειριζόμενων τύπων και ποσοτήτων αμίαντου,

(γ) των δραστηριοτήτων και των μεθόδων που εφαρμόζονται,

(δ) των παραγόμενων προϊόντων.

Κατά τις εργασίες απομάκρυνσης του αμίαντου, η κοινοποίηση περιλαμβάνει επίσης πληροφορίες για την περίοδο εντός της οποίας θα εκτελεστούν οι εργασίες απομάκρυνσης του αμίαντου και πληροφορίες σχετικά με τα μέτρα που θα ληφθούν για να περιοριστεί η έκθεση των σχετικών εργαζομένων στον αμίαντο. Η κοινοποίηση υποβάλλεται πριν από την έναρξη των εργασιών απομάκρυνσης του αμίαντου".

(β) Η παράγραφος 4 αντικαθίσταται από το ακόλουθο κείμενο:

"4. Κάθε φορά που επέρχεται μια μεταβολή στις συνθήκες εργασίας που ενδέχεται να συνεπάγεται μεταβολή της έκθεσης σε σκόνη που περιέχει αμίαντο ή σε υλικά που περιέχουν αμίαντο, πρέπει να γίνεται νέα κοινοποίηση".

(5) Το άρθρο 6 αντικαθίσταται από το ακόλουθο κείμενο:

"Άρθρο 6

Σε όλες τις δραστηριότητες που αναφέρονται στο άρθρο 3 παράγραφος 1, η έκθεση των εργαζομένων σε σκόνη που περιέχει αμίαντο ή σε υλικά που περιέχουν αμίαντο στο χώρο εργασίας πρέπει να μειώνεται στο ελάχιστο και σε κάθε περίπτωση κάτω από τις οριακές τιμές που αναφέρονται στο άρθρο 8, ιδίως μέσω των εξής μέτρων:

1. Ο αριθμός των εργαζομένων που εκτίθενται ή ενδέχεται να εκτεθούν σε σκόνη που περιέχει αμίαντο ή σε υλικά που περιέχουν αμίαντο πρέπει να περιορίζεται στον ελάχιστο δυνατό αριθμό.

2. Οι μέθοδοι εργασίας πρέπει, καταρχάς, να είναι σχεδιασμένες με τρόπο ώστε να αποφεύγεται η απελευθέρωση σκόνης αμίαντου στον αέρα.

3. Όλες οι εγκαταστάσεις και οι εξοπλισμοί που χρησιμεύουν για την επεξεργασία του αμίαντου πρέπει να μπορούν να καθαρίζονται και να συντηρούνται αποτελεσματικά και τακτικά.

4. Ο αμίαντος ή τα υλικά που απελευθερώνουν σκόνη αμίαντου πρέπει να αποθηκεύονται και να μεταφέρονται σε κατάλληλες κλειστές συσκευασίες.

5. Τα απόβλητα πρέπει να συλλέγονται και να απομακρύνονται από το χώρο εργασίας όσο το δυνατό γρηγορότερα σε κατάλληλες κλειστές συσκευασίες με επισήμανση που να υποδεικνύει ότι περιέχουν αμίαντο. Αυτό το μέτρο δεν εφαρμόζεται στις εξορυκτικές δραστηριότητες.

Η διαχείριση των αποβλήτων που αναφέρονται στην πρώτη παράγραφο πραγματοποιείται σύμφωνα με την οδηγία 91/689/ΕΟΚ του Συμβουλίου*.

* ΕΕ L 377 της 31.12.1991, σ. 20

(6) Το άρθρο 7 αντικαθίσταται από το ακόλουθο κείμενο:

"Άρθρο 7

1. Αναλόγως με τα αποτελέσματα της αρχικής εκτίμησης των κινδύνων και για να εξασφαλίζεται η τήρηση της οριακής τιμής που ορίζεται στο άρθρο 8, πραγματοποιείται μέτρηση της περιεκτικότητας του αέρα σε ίνες αμίαντου στο χώρο εργασίας.

2. Οι δειγματοληψίες πρέπει να είναι αντιπροσωπευτικές της προσωπικής έκθεσης των εργαζομένων στη σκόνη αμίαντου ή υλικών που περιέχουν αμίαντο.

3. Οι δειγματοληψίες πραγματοποιούνται αφού ζητηθεί η γνώμη των εργαζομένων ή/και των εκπροσώπων τους στην επιχείρηση.

4. Η δειγματοληψίες διεξάγονται από προσωπικό που έχει τα απαιτούμενα προσόντα. Στη συνέχεια τα δείγματα αναλύονται σε εργαστήρια τα οποία έχουν τον κατάλληλο εξοπλισμό για να τα αναλύσουν και τις αναγκαίες γνώσεις για την εφαρμογή των απαραίτητων τεχνικών προσδιορισμού.

5. Η διάρκεια των δειγματοληψιών είναι τόση, ώστε, είτε με μέτρηση είτε με υπολογισμό χρονικώς σταθμισμένο, να είναι δυνατό να προσδιοριστεί η αντιπροσωπευτική έκθεση για μια περίοδο αναφοράς 8 ωρών (μια βάρδια).

6. Οι μετρήσεις των ινών πραγματοποιούνται στο μέτρο του δυνατού με PCM (μικροσκόπιο με διάταξη αντίθετης φάσης), σύμφωνα με τη μέθοδο που συνιστά από το 1997 η ΠΟΥ (Παγκόσμια Οργάνωση Υγείας) [23]".

[23] Δειγματοληψία και μέτρηση της συγκέντρωσης ινών στον αέρα. Μια συνιστώμενη μέθοδος, με μικροσκόπια με διάταξη αντίθετης φάσης (μέθοδος με φίλτρο μεμβράνης), ΠΟΥ, Γενεύη 1997 (ISBN 92 4 154496 1)

Για τη μέτρηση του αμίαντου στον αέρα που αναφέρεται στο πρώτο εδάφιο λαμβάνονται υπόψη μόνο οι ίνες οι οποίες παρουσιάζουν μήκος τουλάχιστον πέντε μικρομέτρων και αναλογία μήκους/πλάτους μεγαλύτερη του 3: 1".

(7) Το άρθρο 8 αντικαθίσταται από το ακόλουθο κείμενο:

"Άρθρο 8

Οι εργοδότες μεριμνούν ώστε κανένας εργαζόμενος να μην εκτίθεται σε ατμόσφαιρα με περιεκτικότητα σε αμίαντο μεγαλύτερη των 0,1 ινών ανά cm3 ως χρονικώς σταθμισμένο μέσο όρο για 8 ώρες (TWA)".

(8) Η παράγραφος 1 του άρθρου 9 διαγράφεται.

(9) Το άρθρο 10 τροποποιείται ως εξής:

(α) Στην παράγραφο 1, το πρώτο εδάφιο αντικαθίσταται από το ακόλουθο κείμενο:

"Σε περίπτωση υπέρβασης των οριακών τιμών που ορίζονται στο άρθρο 8, πρέπει να προσδιορίζεται η αιτία της υπέρβασης αυτής και να λαμβάνονται το συντομότερο δυνατό τα κατάλληλα μέτρα για τη θεραπεία της κατάστασης".

(β) Η παράγραφος 3 αντικαθίσταται από το ακόλουθο κείμενο:

"3. Στην περίπτωση που η έκθεση δεν μπορεί να περιοριστεί με άλλα μέσα και οι οριακές τιμές καθιστούν αναγκαία τη χρήση ατομικού προστατευτικού αναπνευστικού εξοπλισμού, η χρήση του εξοπλισμού αυτού δεν επιτρέπεται να είναι μόνιμη και πρέπει να περιορίζεται, για κάθε εργαζόμενο, στον απολύτως αναγκαίο ελάχιστο χρόνο".

(10) Προστίθεται το ακόλουθο νέο άρθρο 10α:

"Άρθρο 10α

Πριν από την έναρξη εργασιών κατεδάφισης ή συντήρησης, οι εργοδότες που είναι υπεύθυνοι για τον έλεγχο των εγκαταστάσεων στο χώρο εργασίας και, αν κρίνεται σκόπιμο, ζητώντας πληροφορίες από τους ιδιοκτήτες, λαμβάνουν κάθε αναγκαίο μέτρο για να προσδιορίσουν τα υλικά που ενδέχεται να περιέχουν αμίαντο".

Εάν υπάρχουν αμφιβολίες ως προς την παρουσία αμίαντου σε ένα υλικό ή σε ένα κτίριο, εφαρμόζονται οι κανονισμοί και οι διαδικασίες που διέπουν τις εργασίες απομάκρυνσης του αμίαντου".

(11) Στο άρθρο 11, η παράγραφος 1 αντικαθίσταται από το ακόλουθο κείμενο:

Στο σημείο (1) του άρθρου 11:

"1. Για ορισμένες δραστηριότητες, όπως κατεδάφιση ή απομάκρυνση αμίαντου, κατά τις οποίες προβλέπεται υπέρβαση των οριακών τιμών που ορίζονται στο άρθρο 8 παρά τη λήψη προληπτικών τεχνικών μέτρων για να περιοριστεί η περιεκτικότητα του αέρα σε αμίαντο, ο εργοδότης ορίζει τα μέτρα που αποσκοπούν στην εξασφάλιση της προστασίας των εργαζομένων που εκτελούν τις δραστηριότητες αυτές, και ιδίως:

(α) οι εργαζόμενοι λαμβάνουν έναν κατάλληλο αναπνευστικό εξοπλισμό και άλλους ατομικούς προστατευτικούς εξοπλισμούς τους οποίους οφείλουν να φέρουν.

(β) τοποθετούνται πινακίδες προειδοποίησης που επισημαίνουν ότι προβλέπεται η υπέρβαση των οριακών τιμών που ορίζονται στο άρθρο 8.

(γ) ο διασκορπισμός της σκόνης από αμίαντο ή υλικά που περιέχουν αμίαντο εκτός της εγκατάστασης/του χώρου στον οποίο πραγματοποιείται η εργασία πρέπει να αποφεύγεται".

(12) Στο άρθρο 12, παράγραφος 2, τα δύο πρώτα εδάφια αντικαθίστανται από το ακόλουθο κείμενο:

"2. Το σχέδιο που αναφέρεται στην παράγραφο 1 πρέπει να προβλέπει τα απαραίτητα μέτρα για την ασφάλεια και την υγεία των εργαζομένων στο χώρο εργασίας.

Το σχέδιο πρέπει ιδίως να προβλέπει:

- ότι ο αμίαντος ή/και τα υλικά που περιέχουν αμίαντο θα απομακρύνονται πριν από την εφαρμογή των τεχνικών κατεδάφισης,

- ότι θα χορηγείται ο ατομικός εξοπλισμός προστασίας που αναφέρεται στο άρθρο 11 παράγραφος 1 σημείο α) εφόσον είναι αναγκαίο.

(13) Προστίθεται το ακόλουθο άρθρο 12α:

"Άρθρο 12α

1. Ο εργοδότης παρέχει την κατάλληλη κατάρτιση σε όλους τους εργαζομένους που εκτίθενται, ή ενδέχεται να εκτεθούν, σε σκόνη που περιέχει αμίαντο. Η κατάρτιση αυτή παρέχεται στους εργαζομένους δωρεάν και σε τακτικά χρονικά διαστήματα.

2. Τα μαθήματα κατάρτισης πρέπει να είναι κατανοητά από τους εργαζομένους και, μεταξύ άλλων, να τους παρέχουν πληροφορίες σχετικά με:

α) τις ιδιότητες του αμίαντου και τις επιπτώσεις του για την υγεία, συμπεριλαμβανομένου του συνδυασμού του με τις επιπτώσεις του καπνίσματος.

β) τα είδη προϊόντων ή υλικών που είναι πιθανό να περιέχουν αμίαντο.

γ) τις εργασίες που ενδέχεται να συνεπάγονται έκθεση στον αμίαντο και τη σημασία των προληπτικών ελέγχων για την ελαχιστοποίηση της έκθεσης,

δ) τις ασφαλείς πρακτικές εργασίας, τους ελέγχους και τον εξοπλισμό προστασίας,

ε) τον κατάλληλο ρόλο, την εκλογή, την επιλογή, τους περιορισμούς και την ορθή χρήση του αναπνευστικού εξοπλισμού,

στ) τις διαδικασίες έκτακτης ανάγκης,

ζ) τις διαδικασίες απορρύπανσης,

η) τη διάθεση των αποβλήτων,

θ) τις απαιτούμενες ιατρικές εξετάσεις.

3. Θα αναπτυχθούν πρακτικές κατευθυντήριες γραμμές σε κοινοτικό επίπεδο για την κατάρτιση των εργαζομένων σε εργασίες απομάκρυνσης του αμίαντου".

(14) Προστίθεται το ακόλουθο άρθρο 12β:

"Άρθρο 12β

Για την εκτέλεση εργασιών κατεδάφισης ή απομάκρυνσης αμίαντου, οι επιχειρήσεις πρέπει να αποδεικνύουν τις ικανότητές τους στον τομέα αυτόν".

(15) Στο άρθρο 14, παράγραφος 2, το σημείο (β) αντικαθίσταται από το ακόλουθο κείμενο:

"(β) αν τα αποτελέσματα υπερβαίνουν την οριακή τιμή που ορίζεται στο άρθρο 8, οι ενδιαφερόμενοι εργαζόμενοι καθώς και οι εκπρόσωποί τους στην επιχείρηση ή την εγκατάσταση να πληροφορούνται το συντομότερο δυνατό τις υπερβάσεις αυτές και τις αιτίες τους και να ζητείται η γνώμη των εργαζομένων ή/και των εκπροσώπων τους στην επιχείρηση ή την εγκατάσταση σχετικά με τα μέτρα που πρέπει να ληφθούν, ή, αν η κατάσταση είναι επείγουσα, να πληροφορούνται τα μέτρα που ελήφθησαν".

(16) Στο άρθρο 16, η παράγραφος 2 αντικαθίσταται από το ακόλουθο κείμενο:

"2. Τα μητρώα που αναφέρονται στο σημείο 1 και οι ατομικοί ιατρικοί φάκελοι που αναφέρονται στο άρθρο 15 σημείο 1 πρέπει να φυλάσσονται για σαράντα τουλάχιστον έτη μετά το πέρας της έκθεσης στον αμίαντο, σύμφωνα με τις εθνικές νομοθεσίες και/ή πρακτικές".

(17) Στο άρθρο 16 προστίθεται η ακόλουθη παράγραφος 3:

"3. Aν η επιχείρηση παύσει τη δραστηριότητά της, τα έγγραφα που αναφέρονται στο σημείο 2 τίθενται στη διάθεση της αρμόδιας αρχής σύμφωνα με τις εθνικές νομοθεσίες και/ή πρακτικές".

(18) Το Παράρτημα Ι διαγράφεται.

(19) Η παράγραφος 3 του Παραρτήματος ΙΙ αντικαθίσταται από το ακόλουθο κείμενο:

"3. H εξέταση της υγείας των εργαζομένων πρέπει να γίνεται σύμφωνα με τις αρχές και την πρακτική της ιατρικής της εργασίας. Πρέπει να περιλαμβάνει τα ακόλουθα μέτρα:

- κατάρτιση του ιατρικού και επαγγελματικού φακέλου του εργαζομένου,

- προσωπική συνέντευξη,

- κλινική εξέταση του θώρακα,

- εξέταση της αναπνευστικής λειτουργίας (όγκος και ρυθμός παροχής του αναπνεόμενου αέρα).

Ο γιατρός και/ή η αρμόδια αρχή για την παρακολούθηση της υγείας αποφασίζει όσον αφορά τη διεξαγωγή περαιτέρω εξετάσεων, όπως κυτταρολογικές εξετάσεις των πτυέλων, ακτινολογική εξέταση του θώρακα ή αξονική τομογραφία, σύμφωνα με τις πιο πρόσφατες γνώσεις στον τομέα της ιατρικής της εργασίας".

Άρθρο 2

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο την 31η Δεκεμβρίου 2004. Πληροφορούν αμέσως σχετικά την Επιτροπή.

Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από μια τέτοια αναφορά κατά την επίσημη δημοσίευσή τους. Οι λεπτομέρειες της αναφοράς αυτής καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή τις διατάξεις εσωτερικού δικαίου που θεσπίζουν στον τομέα που καλύπτεται από την παρούσα οδηγία.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος [...] [...]

ΔΕΛΤΙΟ ΑΞΙΟΛΟΓΗΣΗΣ ΤΟΥ ΑΝΤΙΚΤΥΠΟΥ ΑΝΤΙΚΤΥΠΟΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ ΚΑΙ ΙΔΙΩΣ ΣΤΙΣ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜME)

Titλοσ τησ προτασησ

Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 83/477/ΕΟΚ του Συμβουλίου για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας

Αριθμοσ αναφορασ του εγγραφου

..................

1. Η προταση

Γιατί, λαμβανομένης υπόψη της αρχής της επικουρικότητας, κρίνεται αναγκαία η κοινοτική νομοθεσία στον τομέα αυτό και ποιοι είναι οι κυριότεροι στόχοι της;

Από το 1983 υπάρχει μια οδηγία του Συμβουλίου για την προστασία των εργαζομένων από τον αμίαντο (83/477/ΕΟΚ) [24] η οποία έχει ενημερωθεί και τροποποιηθεί από τις οδηγίες 91/382/ΕΟΚ [25] και 98/24/ΕΚ [26] * του Συμβουλίου.

[24] ΕΕ L 263 της 24.9.1983, σ. 25

[25] ΕΕ L 206 της 29.7.1991, σ. 16

[26] ΕΕ L 131 της 5.5.1998, σ. 11

Το Συμβούλιο [27], η Οικονομική και Κοινωνική Επιτροπή [28] και το Ευρωπαϊκό Κοινοβούλιο [29] υπενθύμισαν επανειλημμένα κατά την περίοδο 1998-99 την ανάγκη επικέντρωσης των μέτρων πρόληψης στους εργαζομένους που από τώρα και στο εξής είναι οι πιο εκτεθειμένοι προκειμένου να εξασφαλίζεται η ελαχιστοποίηση της έκθεσης.

[27] ΕΕ C 142 της 7.5.1998, σ. 1

[28] ΕΕ C 138 της 18.5.1999, σ. 24

[29] Συνεδρίαση της επιτροπής απασχόλησης και κοινωνικών υποθέσεων της 22ας Απριλίου 1999

Σήμερα, πράγματι, ο αριθμός των παραγομένων προϊόντων που περιέχουν αμίαντο είναι πολύ περιορισμένος σε σύγκριση με τις δεκαετίες του '70 και του '80, και ακόμη και αυτά περιέχουν μόνο λευκό αμίαντο (χρυσοτίλη), λόγω της απαγόρευσης της χρήσης των λοιπών ειδών αμίαντου. Η κατάσταση αυτή θα βελτιωθεί το αργότερο από την 1η Ιανουαρίου 2005, οπότε λήγει η προθεσμία μεταφοράς της οδηγίας 1999/77/ΕΚ της Επιτροπής [30] που απαγορεύει τη διάθεση στην αγορά και τη χρήση του χρυσοτίλη και των προϊόντων στα οποία αυτός προστίθεται σκόπιμα, με μόνη εξαίρεση τα διαφράγματα των εγκαταστάσεων ηλεκτρόλυσης τα οποία θα απαγορευθούν την 1η Ιανουαρίου 2008.

[30] ΕΕ L 207 της 6.8.1999, σ. 18

Τα επαγγελματικά περιβάλλοντα που αυτή τη στιγμή είναι τα πιο εκτεθειμένα στον αμίαντο συναντώνται στο πλαίσιο των εργασιών επισκευής, συντήρησης, αναδιαμόρφωσης και κατεδάφισης. Στις περιπτώσεις αυτές οι εργαζόμενοι αντιμετωπίζουν συχνά απρόβλεπτη ή τυχαία έκθεση στον αμίαντο. Στην περίπτωση εργασιών συντήρησης ή απομάκρυνσης του αμίαντου, η εκτίμηση των κινδύνων πρέπει να αξιολογεί προσεκτικά τα πλεονεκτήματα και τα μειονεκτήματα της απομάκρυνσης ή της διατήρησης του αμίαντου που δεν παρουσιάζει φθορά. Στη διάρκεια αυτών των εργασιών τα μέτρα προστασίας πρέπει να είναι αυστηρότερα.

Τα περισσότερα κράτη μέλη της Ευρωπαϊκής Ένωσης διαθέτουν ήδη αυστηρότερη νομοθεσία από εκείνη που ορίζει η οδηγία 83/477/ΕΟΚ του Συμβουλίου, ιδίως όσον αφορά τις οριακές τιμές της επαγγελματικής έκθεσης. Το ίδιο ισχύει όσον αφορά την απαγόρευση της διάθεσης στην αγορά και της χρήσης προϊόντων που περιέχουν αμίαντο, που είχε ήδη τεθεί σε ισχύ στα περισσότερα κράτη μέλη και μάλιστα πριν από την έναρξη ισχύος της οδηγίας 1999/77/ΕΚ.

Μολονότι τα πιο αυστηρά μέτρα πρόληψης δεν θα μπορέσουν να εμποδίσουν την εμφάνιση μεγάλου αριθμού ασθενειών που συνδέονται με τον αμίαντο τα προσεχή έτη (ιδίως των μεσοθηλιωμάτων, για τα οποία η περίοδος μεταξύ της έκθεσης στον αμίαντο και της εκδήλωσης της νόσου μερικές φορές υπερβαίνει τα 30 έτη), εφόσον αυτές αντιπροσωπεύουν τα αποτελέσματα έντονης έκθεσης κατά τα έτη 1945-1980, η ενίσχυση των σημερινών κανόνων θα αποτελούσε αναμφισβήτητη πρόοδο όσον αφορά την πρόληψη.

Οι προτεινόμενες τροποποιήσεις της οδηγίας 83/477/ΕΟΚ περιλαμβάνουν τις προόδους των επιστημονικών γνώσεων και της τεχνολογίας στον εν λόγω τομέα, ενώ ταυτόχρονα ανταποκρίνονται στο μεταβαλλόμενο εργασιακό περιβάλλον των ομάδων υψηλού κινδύνου.

Αυτή η δράση αποκτά επίσης μείζονα σημασία με τις προοπτικές της προσχώρησης νέων χωρών στην Ευρωπαϊκή Ένωση, δεδομένου ότι σε πολλές υποψήφιες χώρες οι συνέπειες της έκθεσης στον αμίαντο για την υγεία των εργαζομένων εξακολουθούν να είναι σημαντικές. Ο εκσυγχρονισμός της οδηγίας θα επιτρέψει να διευκολυνθεί η καθιέρωση νέων μέτρων σε αυτόν τον τομέα και να αναπτυχθεί καλύτερη πολιτική πρόληψης.

Όπως αναφέρεται στην εισαγωγή, στην αιτιολογική έκθεση, η πρόταση σέβεται την αρχή της επικουρικότητας. Μόνο μια κοινοτική δράση επιτρέπει να εξασφαλίζεται, σε όλα τα κράτη μέλη και με προοπτική τη διεύρυνση της Ευρωπαϊκής Ένωσης, συγκρίσιμο επίπεδο προστασίας των εργαζομένων από τους κινδύνους που συνδέονται με την έκθεση σε ένα ιδιαιτέρως επικίνδυνο παράγοντα όπως ο αμίαντος.

2. Ο αντικτυποσ στισ επιχειρησεισ

a) Ποιόν αφορά η πρόταση;

- Ποιους κλάδους επιχειρήσεων;

Σε συνέχεια της σταθερής μείωσης της διάθεσης ινών αμίαντου στην αγορά, τα υπάρχοντα έγγραφα και οι μελέτες που έχουν πραγματοποιηθεί στο πλαίσιο των δραστηριοτήτων απαγόρευσης της χρήσης αμίαντου προσδιορίζουν δύο σχετικούς βιομηχανικούς κλάδους:

- παραγωγή προϊόντων αμιαντοτσιμέντου, που πραγματοποιείται σε 15 εγκαταστάσεις στην Ισπανία, στην Πορτογαλία και στην Ελλάδα. η παραγωγή της Ισπανίας αντιπροσωπεύει το 68% του συνόλου,

- μεταποιητικές βιομηχανίες που παράγουν ειδικά συστήματα πέδησης, επενδύσεις κλιβάνων υψηλής θερμοκρασίας, ειδικά καλύμματα και επενδύσεις, φίλτρα ηλεκτρόλυσης.

Εκτός από τους παραπάνω δύο κλάδους, οι δραστηριότητες των οποίων με την πάροδο του χρόνου θα μειωθούν και τελικά θα σταματήσουν παράλληλα με την ανάπτυξη προϊόντων που υποκαθιστούν τον αμίαντο σε όλες τις υπόλοιπες χρήσεις του, ο κλάδος των γενικών οικοδομικών και τεχνικών έργων (ναυπηγεία, σιδηρόδρομοι κ.λπ.) επηρεάζεται συνεχώς λόγω της συντήρησης ή της κατεδάφισης κτιρίων που ήδη περιέχουν αμίαντο.

- Ποιου μεγέθους επιχειρήσεις;

Οι επιχειρήσεις που παράγουν ή μεταποιούν υλικά αμιαντοτσιμέντου είναι γενικά μεγάλες.

Τα διαθέσιμα στοιχεία δείχνουν ότι όσον αφορά την παραγωγή υλικών αμιαντοτσιμέντου, ο αριθμός των εργαζομένων που θίγονται άμεσα είναι περίπου 2.500 άτομα.

Οι επιχειρήσεις οικοδομικών και τεχνικών έργων πρέπει όμως να θεωρούνται ως μικρές και μεσαίες επιχειρήσεις. Τα εργοτάξια είναι προσωρινά, κινητά και απασχολούν κατά κανόνα μικρό αριθμό εργαζομένων (λιγότερους από 10).

Δεδομένου ότι οι εργασίες απομάκρυνσης του αμίαντου από διάφορες κατασκευές, όπως κτίρια ή πλοία, αυξάνονται επί του παρόντος στα κράτη μέλη λόγω της μεγαλύτερης ευαισθητοποίησης για τους κινδύνους που συνδέονται με την έκθεση στον αμίαντο, ο αριθμός των εργαζομένων που θίγονται πιο άμεσα δεν μπορεί να εντοπιστεί (ίσως είναι της τάξης των 80.000 - 100.000 ατόμων).

- Ποιες γεωγραφικές περιοχές;

Όπως προαναφέρθηκε, μπορούν να προσδιοριστούν οι σχετικές γεωγραφικές περιοχές για τη βιομηχανία προϊόντων αμιαντοτσιμέντου (Ισπανία, Πορτογαλία και Ελλάδα).

Για τις μεταποιητικές βιομηχανίες και για τον κλάδο των οικοδομικών και τεχνικών έργων δεν υπάρχουν ειδικές γεωγραφικές περιοχές.

b) Ποια μέτρα θα πρέπει να λάβουν οι επιχειρήσεις για να συμμορφωθούν με την πρόταση;

Ο κύριος στόχος των προτεινόμενων αλλαγών της οδηγίας 83/477/ΕΟΚ είναι η επικέντρωση της προσοχής των εργοδοτών στους εργαζομένους που υφίστανται τη μεγαλύτερη έκθεση στον κίνδυνο, καθώς και στα μέτρα πρόληψης που πρέπει να ληφθούν κατά προτεραιότητα.

Για το σκοπό αυτό, οι προτεινόμενες τροποποιήσεις, ύστερα από τη λεπτομερέστερη περιγραφή που ακολουθεί, αποτελούν υπόθεση αλλαγής των προτεραιοτήτων στη χρήση των ανθρώπινων και οικονομικών πόρων οι οποίοι ήδη προορίζονται για την προστασία της υγείας και της ασφάλειας των εργαζομένων. Πέρα από το άρθρο 8 και τη μείωση των οριακών τιμών έκθεσης, οι προτεινόμενες τροποποιήσεις δεν αναμένεται να δημιουργήσουν πρόσθετες δαπάνες, επειδή οι διατάξεις απλώς επαναλαμβάνουν τις διατάξεις που ήδη προβλέπονται από ισχύουσες οδηγίες (οι οποίες είναι δεσμευτικές για τους εργοδότες). Αντιθέτως, οι τροποποιήσεις αναμένεται να αυξήσουν τη διαφάνεια όλων αυτών των διατάξεων στο πλαίσιο μιας ενιαίας νομοθετικής πράξης.

Το σημείο που αναμένεται να έχει μεγαλύτερες επιπτώσεις στις επιχειρήσεις είναι η μείωση των οριακών τιμών έκθεσης (άρθρο 8).

Η μείωση της οριακής τιμής έκθεσης που προβλέπεται από την πρόταση οδηγίας ενδέχεται να δημιουργήσει περιορισμένες πρόσθετες δαπάνες που αφορούν την τεχνική παρακολούθηση και τον πρόσθετο εξοπλισμό των χώρων εργασίας και, όπου είναι αναγκαίο, την αγορά πρόσθετου εξοπλισμού ατομικής προστασίας.

Ωστόσο, πρέπει να συνεκτιμηθεί το γεγονός ότι από την ημερομηνία έγκρισης της οδηγίας 83/477/ΕΟΚ οι επιχειρήσεις είχαν μεγάλη άνεση χρόνου ώστε να δημιουργήσουν μια τεχνική υποδομή που θα τους επιτρέψει να αντιμετωπίσουν τον περιορισμό της συγκέντρωσης ινών αμίαντου στο χώρο εργασίας.

Επειδή η μέθοδος μέτρησης με οπτικό μικροσκόπιο που περιγράφεται στην οδηγία 83/477/ΕΟΚ εξακολουθεί να ισχύει στην παρούσα πρόταση, παρόλο που γίνεται αναφορά στη μέθοδο που συνέστησε η ΠΟΥ (Παγκόσμια Οργάνωση Υγείας) το 1997 [31], κανένας πρόσθετος συγκεκριμένος περιορισμός δεν επιβάλλεται στις επιχειρήσεις.

[31] Δειγματοληψία και μέτρηση της συγκέντρωσης ινών στον αέρα. Μια συνιστώμενη μέθοδος, με μικροσκόπια με διάταξη αντίθετης φάσης (μέθοδος με φίλτρο μεμβράνης), ΠΟΥ, Γενεύη 1997 (ISBN 92 4 154496 1)COM 1998 322 τελικό της 20.5.1998

Ένα άλλο σημαντικό στοιχείο της πρότασης αφορά τον προσδιορισμό του αμίαντου ή των υλικών που περιέχουν αμίαντο (άρθρο 10α) στα κτίρια ή σε άλλα έργα, πριν από την έναρξη εργασιών συντήρησης ή κατεδάφισης. Στην περίπτωση αυτή, πρόκειται και πάλι για καλύτερη επικέντρωση σε ένα συγκεκριμένο στοιχείο της αξιολόγησης του κινδύνου, που συνιστά υποχρέωση του εργοδότη και απορρέει από το σύνολο της κοινοτικής νομοθεσίας για την υγεία και την ασφάλεια στο χώρο εργασίας.

Το ίδιο επιχείρημα ισχύει όσον αφορά την κατάρτιση των εργαζομένων (άρθρο 12α). Η παρούσα πρόταση τροποποίησης της οδηγίας περιορίζεται στην επεξήγηση των τρόπων και του περιεχομένου της διάταξης αυτής, η οποία περιλαμβάνεται σε όλες τις οδηγίες για την υγεία και την ασφάλεια στην εργασία ως ουσιώδης συνιστώσα της πρόληψης.

Η τήρηση μητρώων και ιατρικών φακέλων (άρθρο 16) των εργαζομένων βάσει της παρούσας πρότασης επεκτείνεται από 30 σε 40 έτη. Η παρούσα πρόταση προσαρμόζει τις διατάξεις σχετικά με την έκθεση στον αμίαντο σε άλλους καρκινογόνους παράγοντες που ρυθμίζονται από την η οδηγία 90/394/ΕΟΚ. Αυτό επιβάλλεται να γίνει, λόγω της μακράς λανθάνουσας περιόδου μεταξύ της έκθεσης στον αμίαντο και της εκδήλωσης του μεσοθηλιώματος, του σοβαρότερου νεοπλάσματος που προκαλείται από αυτή την ορυκτή ίνα.

c) Ποια οικονομικά αποτελέσματα ενδέχεται να έχει η πρόταση;

- στην απασχόληση

Η πρόταση δεν θα έχει άμεσες συνέπειες για την απασχόληση στον κλάδο.

- στις επενδύσεις

Η πρόταση δεν θα έχει άμεσες συνέπειες για τις επενδύσεις στον κλάδο.

- στην ανταγωνιστική θέση των επιχειρήσεων

Η πρόταση δεν θα έχει άμεσες συνέπειες για τη βραχυπρόθεσμη ή για τη μακροπρόθεσμη ανταγωνιστικότητα της ευρωπαϊκής βιομηχανίας.

d) Η πρόταση περιλαμβάνει μέτρα που λαμβάνουν υπόψη την ιδιαίτερη κατάσταση των μικρών και των μεσαίων επιχειρήσεων (ιδίως στις μειωμένες ή τροποποιημένες απαιτήσεις, κ.ά.);

Η παρούσα πρόταση δεν περιλαμβάνει καμία εξαίρεση ούτε ειδικά μέτρα που να ισχύουν για τις ΜΜΕ. Στην πραγματικότητα, όμως, απευθύνεται σε μεγάλο βαθμό στις μικρότερες επιχειρήσεις.

3. Διαβουλευση

Κατάλογος των οργανώσεων με τις οποίες έγινε η διαβούλευση επί της πρότασης και σύνοψη των κυριότερων απόψεων.

Η διαβούλευση για την παρούσα πρόταση διαρθρώθηκε γύρω από τρεις άξονες:

(1) άτυπες διαβουλεύσεις (3 συνεδριάσεις κατά την περίοδο Νοέμβριος 1998 - Ιούνιος 1999) με τους αντιπροσώπους των κρατών μελών, που κατέληξαν σε συμφωνία για μια γενική προσέγγιση για να δοθεί η καλύτερη ανταπόκριση στα συμπεράσματα του Συμβουλίου της 7ης Απριλίου 1998.

(2) διαβούλευση των κοινωνικών εταίρων σε δύο στάδια (που ολοκληρώθηκαν τον Αύγουστο 2000 - τον Απρίλιο 2001 αντίστοιχα) σύμφωνα με τις διατάξεις του άρθρου 138 παράγραφοι 2 και 3 της συνθήκης. Οι 43 οργανώσεις που έλαβαν μέρος στις διαβουλεύσεις αναφέρονται στο παράρτημα της ανακοίνωσης της Επιτροπής για την προσαρμογή και την προώθηση του κοινωνικού διαλόγου [32].

[32] COM (1998) 322 τελικό της 20.5.1998

(3) διαβούλευση με τη συμβουλευτική επιτροπή για την ασφάλεια, την υγιεινή και την προστασία της υγείας στον χώρο εργασίας, που ολοκληρώθηκε με τη συνεδρίαση ολομέλειας της 19ης Δεκεμβρίου 2000.

Όλοι όσοι έλαβαν μέρος στις διαβουλεύσεις εκφράστηκαν σχεδόν ομόφωνα ως προς τα κύρια στοιχεία που πρέπει να συνεκτιμώνται στο πλαίσιο της αναθεώρησης της οδηγίας με σκοπό την επικέντρωση των μέτρων στους εργαζομένους που δέχονται από εδώ και στο εξής τη μεγαλύτερη έκθεση: ιδίως τις ανάγκες προσδιορισμού του αμίαντου, ευαισθητοποίησης, πληροφόρησης και κατάρτισης των σχετικών εργαζομένων, εκπόνηση κατευθυντήριων γραμμών και, τέλος, μεταγενέστερη μείωση της οριακής τιμής της επαγγελματικής έκθεσης και ορισμό μιας ενιαίας μεθόδου μέτρησης της περιεκτικότητας του αέρα σε ίνες αμίαντου.

Ανταποκρινόμενοι στο αίτημα της Επιτροπής σχετικά με την προθυμία τους να αρχίσουν τη διαδικασία των διαπραγματεύσεων, με βάση την πρόταση που περιγράφεται στο έγγραφο της διαβούλευσης, σύμφωνα με τα άρθρα 138 παράγραφος 4 και 139 της συνθήκης, οι κοινωνικοί εταίροι εξέφρασαν τη γνώμη ότι η νομοθετική πρωτοβουλία της Ευρωπαϊκής Επιτροπής είναι εύλογη και πρέπει να επικρατήσει.